《辩才钟》
宋代·释居简

井龙欲振兹山灵，忍使夜旦钟不声。西京旧赐禁犹在，即山铸得蒲牢鸣。

虚文破壁俨如故，县官正令今重新。身归柱后惠文手，加以束缚投诸囹。

夜囹焰发照城阙，燎原不足方其明。民皆呼吏救回禄，骏奔稽颡祈玄冥。

及乎乡迩寂无睹，更欲炙手嗟无因。朝闻夕报事从贷，雨濡露濯恩如春。

乡来光亦上牛斗，九畴分野当丰城。干将独往莫耶在，延平涛浪今犹腥。

何如坎井蛰不死，雨晹答响如谷神。百年逸事付僧史，不然簨簴重刊铭。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。